b'\n_START_ARTICLE_\nAlaruokasen talo\n_START_PARAGRAPH_\nAlaruokasen talo on Rovaniemell\xc3\xa4 keskustassa Kemijoen rantat\xc3\xb6rm\xc3\xa4ll\xc3\xa4 sijaitseva per\xc3\xa4pohjalaistalo. 1860-luvulla pystytetty talo on yksi vanhimmista rakennuksista Rovaniemell\xc3\xa4. Alaruokasen talo on entis\xc3\xb6ity ja sit\xc3\xa4 k\xc3\xa4ytet\xc3\xa4\xc3\xa4n erilaisten kokous- ja juhlatilaisuuksien pitopaikkana.\n_START_SECTION_\nAlaruokasen talon historia\n_START_PARAGRAPH_\nAlaruokasen talo on 1860-luvulla Aapo Frans Ruokasen harkkokiviperustalle rakentama yksikerroksinen asuintalo. Arkkitehtonisesti se edustaa per\xc3\xa4pohjalaista talonpoikaisrakennusta. Talo s\xc3\xa4\xc3\xa4styi tuholta vuonna 1944, kun saksalaisjoukot polttivat ja r\xc3\xa4j\xc3\xa4yttiv\xc3\xa4t yli 90 prosenttia Rovaniemen kauppalan rakennuksista. Mets\xc3\xa4neuvos Jarl Sundqvistin silminn\xc3\xa4kij\xc3\xa4n havainnon mukaan Alaruokasen talo s\xc3\xa4ilyi, kun suomalaisjoukot saapuivat Ranuantiet\xc3\xa4 Rovaniemen Ounaskosken it\xc3\xa4rannalle ja pyrkiv\xc3\xa4t suojaamaan polttamattomia rakennuksia ampumalla. H\xc3\xa4n seurasi kauppalan polttoa P\xc3\xb6yli\xc3\xb6vaaran rinteell\xc3\xa4 olleesta piilopirtist\xc3\xa4. Alaruokasen talo on ollut asuttuna aina siihen saakka kunnes se siirtyi Rovaniemen kaupungille oston kautta vuonna 1991.\n_START_SECTION_\nTila\n_START_PARAGRAPH_\nRuokasen tila on yksi kolmesta kantatilasta, joiden maille Rovaniemen keskusta on rakennettu. Alaruokasen talo on suojattu asemakaavalla. Rakennuksella on rakennus- ja kulttuurihistoriallista arvoa, sek\xc3\xa4 kaupunkikuvallista arvoa.'